Σταμναγκάθι με το κρέας και με αλευρολέμονο
Ένα είδος φρικασέ χωρίς αυγά, μόνο με μια πυκνόρρευστη σάλτσα από αλεύρι και χυμό λεμονιού, που σπάει τη λιπαρότητα του κρέατος και ταιριάζει γάντι με την πικράδα των χόρτων.
1.000 γρ. αρνίσιο κρέας (π.χ. χεράκι μαζί με λίγα πλευρά), με το κόκαλο, σε μέτρια κομμάτια , 600-800 γρ. σταμναγκάθι, καθαρισμένο, πλυμένο και στεγνό (ή άλλα χόρτα, π.χ. πικροράδικα, στην εποχή τους) , χυμός από περίπου 2 λεμόνια , 1-1 ⁄2 κουτ. σούπας αλεύρι, 300 ml ελαιόλαδο , αλάτι, φρεσκοτριμμένο πιπέρι
Για να φτιάξουμε σταμναγκάθι με το κρέας και με αλευρολέμονο, ξεκινάμε ζεσταίνοντας σε βαθιά κατσαρόλα το ελαιόλαδο σε μέτρια προς χαμηλή φωτιά και ρίχνουμε τα κομμάτια του αρνιού. Τα τσιγαρίζουμε για περίπου 10 λεπτά, γυρίζοντάς τα πολύ συχνά, ώστε να αλλάξουν μεν χρώμα, αλλά να μη ροδίσουν.Ρίχνουμε λίγο νερό, ίσα να μισοκαλύψει τα κομμάτια, αλατοπιπερώνουμε, χαμηλώνουμε τη φωτιά και μαγειρεύουμε για περίπου 1 ώρα με κλειστή κατσαρόλα, μέχρι να μαλακώσουν. Προσθέτουμε τα χόρτα και μαγειρεύουμε για άλλα 30 λεπτά, μέχρι να μαλακώσει καλά το κρέας και να γίνουν τα χόρτα. Δεν ρίχνουμε άλλο νερό, τα χόρτα θα βγάλουν τα υγρά τους.Σε ένα μπολ ρίχνουμε το αλεύρι και προσθέτουμε όσο χυμό λεμονιού χρειάζεται ώστε να φτιάξουμε μια σάλτσα λεία και πυκνόρρευστη, σαν κρέμα, χτυπώντας καλά με ένα πιρούνι για να διαλυθούν τυχόν σβόλοι. Την αδειάζουμε στην κατσαρόλα, τη σείουμε καλά για να απλωθεί παντού το αλευρολέμονο και ζεσταίνουμε μέχρι να πάρει μία βράση για να «ψηθεί» το αλεύρι. Σερβίρουμε αμέσως.
Αρνί,Χόρτα , Μυρωδικά